รายได้รัฐบาลเดือนม.ค.ทรุดต่ำเป้า
พิษน้ำท่วม และ การลดภาษีน้ำมัน ทำการเก็บรายได้เดือน ม.ค. ต่ำกว่าเป้า 4.805 ล้านบาท
14 ก.พ. 2555

พิษน้ำท่วม และ การลดภาษีน้ำมัน ทำการเก็บรายได้เดือน ม.ค. ต่ำกว่าเป้า 4.805 ล้านบาท
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า การเก็บรายได้เดือนม.ค.2555 ต่ำกว่าเป้าหมาย 4.805 ล้านบาท แต่ผลการจัดเก็บรายได้รัฐบาลในช่วง 4 เดือนแรกของปีงบประมาณ 2555 ยังคงสูงกว่าประมาณการ 9.7 พันล้านบาท



สมชัย
การเก็บรายได้เดือน ม.ค. 2555 มีจำนวน 1.26 แสนล้านบาท ภาษีที่จัดเก็บได้ต่ำกว่าเป้าหมายที่สำคัญ ได้แก่ ภาษีสรรพสามิตรถยนต์และภาษีเงินได้นิติบุคคลจัดเก็บได้ต่ำกว่าประมาณการ 3,027 และ 2,663 ล้านบาท 
นอกจากนี้ ภาษีน้ำมันจัดเก็บได้ต่ำกว่าประมาณการ 1,583 ล้านบาท เป็นผลจากการขยายเวลาลดอัตราภาษีน้ำมันดีเซลเหลือลิตรละ 0.005 บาท
ขณะที่การเก็บรายได้ 4 เดือนแรกของปีงบประมาณ 2555 รัฐบาลจัดเก็บรายได้สุทธิ 5.23 แสนล้านบาท สูงกว่าประมาณการ 1.9% สาเหตุหลักมาจากการจัดเก็บรายได้ของกรมสรรพากร กรมศุลกากร และการนำส่งรายได้ของรัฐวิสาหกิจสูงกว่าประมาณการ 3,341 1,223 และ 3,311 ล้านบาท ตามลำดับ ประกอบกับการคืนภาษีของกรมสรรพากรต่ำกว่าประมาณการ 
อย่างไรก็ดี กรมสรรพสามิตจัดเก็บรายได้ต่ำกว่าประมาณการ 7,159   ล้านบาท เป็นผลจากอุทกภัย ซึ่งส่งผลกระทบอย่างมากต่อการจัดเก็บภาษีรถยนต์
นายสมชัย กล่าวว่า มาตรการฟื้นฟูและกระตุ้นเศรษฐกิจ หลังเหตุการณ์อุทกภัย จะส่งผลให้การจัดเก็บรายได้เพิ่มขึ้นเป็นลำดับ อย่างไรก็ดี ผลกระทบด้านภาษีน้ำมันจะเป็นปัจจัยสำคัญที่จะส่งผลต่อการจัดเก็บรายได้ในปีงบประมาณ 2555 นี้